CELEX: 32013D0313
Language: el
Date: 2013-06-21 00:00:00
Title: 2013/313/ΕΕ: Εκτελεστική απόφαση του Συμβουλίου, της 21ης Ιουνίου 2013 , για την τροποποίηση της εκτελεστικής απόφασης 2011/77/ΕΕ σχετικά με την παροχή ενωσιακής χρηματοδοτικής συνδρομής στην Ιρλανδία

26.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 173/40
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 21ης Ιουνίου 2013
   για την τροποποίηση της εκτελεστικής απόφασης 2011/77/ΕΕ σχετικά με την παροχή ενωσιακής χρηματοδοτικής συνδρομής στην Ιρλανδία
   (2013/313/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (1), και ιδίως το άρθρο 3 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Κατόπιν αιτήσεως της Ιρλανδίας, το Συμβούλιο χορήγησε χρηματοδοτική συνδρομή στην Ιρλανδία με την εκτελεστική απόφαση 2011/77/ΕΕ (2) για τη στήριξη ενός προγράμματος ισχυρών οικονομικών και δημοσιονομικών μεταρρυθμίσεων, με στόχο την αποκατάσταση της εμπιστοσύνης, την επιστροφή της οικονομίας σε βιώσιμους ρυθμούς ανάπτυξης και τη διαφύλαξη της χρηματοπιστωτικής σταθερότητας στην Ιρλανδία, στη ζώνη του ευρώ και στην Ένωση.
            
         
               (2)
            
            
               Η Επιτροπή ολοκλήρωσε την ένατη αναθεώρηση του ιρλανδικού προγράμματος οικονομικών μεταρρυθμίσεων στις 22 Απριλίου 2013.
            
         
               (3)
            
            
               Η επιμήκυνση της μέγιστης μέσης προθεσμίας εξόφλησης των δανείων της ΕΕ θα ήταν επωφελής, δεδομένου ότι θα υποστήριζε τις προσπάθειες της Ιρλανδίας να αποκτήσει και πάλι πλήρη πρόσβαση στις αγορές και να ολοκληρώσει με επιτυχία την εφαρμογή του προγράμματός της. Για να αξιοποιηθεί πλήρως η επιμήκυνση της μέγιστης μέσης προθεσμίας εξόφλησης των δανείων της ΕΕ, θα πρέπει να εξουσιοδοτηθεί η Επιτροπή να παρατείνει την προθεσμία εξόφλησης των δόσεων.
            
         
               (4)
            
            
               Κατόπιν αυτών των εξελίξεων πρέπει να τροποποιηθεί η εκτελεστική απόφαση 2011/77/ΕΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 1 της εκτελεστικής απόφασης 2011/77/ΕΕ τροποποιείται ως εξής:
   
               1)
            
            
               Η παράγραφος 1 αντικαθίσταται από το ακόλουθο κείμενο:
               «1.   Η Ένωση θέτει στη διάθεση της Ιρλανδίας δάνειο ανώτατου ύψους 22,5 δισεκατ. ευρώ με μέγιστη μέση προθεσμία εξόφλησης 19,5 έτη. Η προθεσμία εξόφλησης των επιμέρους δόσεων του δανείου μπορεί να ανέλθει σε 30 έτη κατ’ ανώτατο όριο».
            
         
               2)
            
            
               Προστίθεται η ακόλουθη παράγραφος:
               «9.   Κατόπιν αιτήσεως της Ιρλανδίας, η Επιτροπή μπορεί να παρατείνει την προθεσμία εξόφλησης μιας δόσης, υπό τον όρο ότι τηρείται η μέγιστη μέση προθεσμία εξόφλησης που προβλέπεται στο σημείο 1. Για τον σκοπό αυτό, η Επιτροπή μπορεί να αναχρηματοδοτήσει το σύνολο ή μέρος των δανείων που έλαβε. Ποσά που έχει τυχόν δανειστεί εκ των προτέρων φυλάσσονται σε λογαριασμό τηρούμενο στην ΕΚΤ, τον οποίο έχει ανοίξει η Επιτροπή για τη διαχείριση της χρηματοδοτικής συνδρομής».
            
         Άρθρο 2
   Η παρούσα απόφαση απευθύνεται στην Ιρλανδία.
   Άρθρο 3
   Η παρούσα απόφαση παράγει αποτελέσματα από την ημερομηνία κοινοποιησής της.
   
      Λουξεμβούργο, 21 Ιουνίου 2013.
      
         
            Για το Συμβούλιο
         
         
            Ο Πρόεδρος
         
         M. NOONAN
      
   
   
      (1)  ΕΕ L 118 της 12.5.2010, σ. 1.
   
      (2)  ΕΕ L 30 της 4.2.2011, σ. 34.